[{"text_idx": "#000001", "text": "Pli ol 250 esperantistoj el 17 landoj kunvenis en Birs\u030ctonas por praktiki la lingvon, labori, ripozi kaj sanigi sin en la 40aj Baltiaj Esperanto-Tagoj. Musklaku la foton por pligrandigi g\u0302in (Foto: Graz\u030cvydas Jurgelevic\u030cius)"}, {"text_idx": "#000005", "text": "Solena inau\u0306guro de BET-40 okazis la 11an de julio en urba kulturpalaco. En la inau\u0306guro partoprenis parlamentano Stasys Kruz\u030cinauskas kaj vicurbestro de Birs\u030ctonas Juozas Aleksandravic\u030cius. Necesas aldoni, ke magistrato de Birs\u030ctonas finance helpis eldoni belan libreton pri la urbo, kiun ricevis c\u0302iuj partoprenantoj. La inau\u0306guro finig\u0302is per koncerto: Lidija Gomolickaite\u0307-Grudzinskaite\u0307 profesie ludis fluton, plenumante klasikaj\u0302ojn de Lehar, Weber, Bach k. a."}, {"text_idx": "#000007", "text": "Programo de BET-oj jam ne multe s\u0302ang\u0302ig\u0302is. Dezirantoj povis perfektigi sian lingvoscion en diversnivelaj kursoj, kiujn gvidis konataj instruistinoj de la internacia lingvo E. Bondar, S. Trenner kaj N. Pietuchowska."}, {"text_idx": "#000010", "text": "\u201cJam iom malpli formalece, mi deziras esprimi denove al vi c\u0302iuj mian sinceran dankon pro la plezuriga tempo, kiun ni kune pasigis en Birs\u030ctonas kadre de nia Seminario kaj de BET g\u0302enerale. Litovio estis dum longa tempo lando, kiun mi deziris viziti. Mi g\u0302ojas, ke Aida tiom preme insistis, ke mi iru tien. Mi trovis brilan E-Movadon kaj tiom agrablajn Esperantistojn, ke mi nepre volas reiri tien kaj certe mi multe varbos por la sekvajara UK kaj ILEI-Konferenco. Atilio.\u201d"}, {"text_idx": "#000012", "text": "Diversajn prelegojn legis reprezentantoj de Pollando, Hungario, Latvio, Litovio, Finnlando. P. Jegorovas gvidis seminarion pri problemoj de Esperanto-movado. En kadro de BET okazis ankau\u0306 la 3a Balta Esperanto-Forumo, organizita de kaliningradanoj A. Korj\u0302enkov kaj H. Gorecka, kie estis diskutataj problemoj de traduko kaj eldono de esperantlingva literaturo, de Esperanta gazetaro, prezentataj plej novaj eldonaj\u0302oj. Dezirantoj povis konatig\u0302i kun litova lingvo kaj ties historio."}, {"text_idx": "#000013", "text": "Varia estis ankau\u0306 kultura programo. La partoprenantoj au\u0306skultis koncertojn de folkloraj ensembloj el Litovio (\u201cJieznele\u0307\u201d kaj \u201cRaskila\u201d), Pollando (el Kujawy), de knabina ensemblo el Latvio, j\u0302az-vesperon, koncerton de infana studio \u201cNenuorama\u201d. La koncertoj okazis ne nur en kulturdomo, sed ankau\u0306 sur placeto c\u0302e la fontano. Funkciis du foto-ekspozicioj: de Ilona Ejsmont kaj de Andrzej Sochacki (ambau\u0306 el Pollando). En muzeo de Sakrala Arto oni povis rigardi ekspozicion \u201cBildoj de Rafaelo en pos\u0302tmarkoj\u201d, kiun prezentis juna esperantisto M. Dyglys."}, {"text_idx": "#000014", "text": "Preskau\u0306 c\u0302iuvespere kantemuloj, gvidataj de V. C\u030cojiene\u0307, lernis Esperantajn kantojn. Ankau\u0306 poezi-amantoj kolektig\u0302is kaj legis s\u0302atatajn versaj\u0302ojn. Pola grupo el Bjalistoko organizis konkurson-kvizon pri historio de Esperanto, dum kiu g\u0302uste respondinte la demandojn oni povis ricevi donacetojn. N. Caragea el Germanio instruis lingvajn ludojn. Vespere estis montrataj esperantigitaj videofilmoj pri tradicioj kaj moroj de litovoj, pri sukceno kaj urbo Kaunas, ankau\u0306 filmita pupteatra spektaklo \u201cLa ora ovo\u201d. Restas nur bedau\u0306ri, ke la tekniko ne c\u0302iam bone funkciis."}, {"text_idx": "#000019", "text": "\u201cBaltiaj Esperanto-Tagoj estas unika arang\u0302o\u201d, \u2014 emfazis en la malferma parolado la prezidanto de la organiza komitato Povilas Jegorovas. Efektive, ekde 1959 Estonio, Latvio kaj Litovio lau\u0306vice organizas BETojn, partopreno en kiuj estis prestig\u0302a en la sovetia periodo pro la alta programnivelo. La jubilea, 40a BET en Birs\u030ctonas, okazinta la 10\u201318 julio, por litoviaj esperantistoj ig\u0302is, lau\u0306 Osmo Buller, \u201ckvazau\u0306 malgranda g\u0302enerala provo de UK\u201d."}, {"text_idx": "#000020", "text": "Jam en la akceptejo pluraj personoj laboris, modele registrante alig\u0302antojn, akceptante kotizojn kaj abonojn, donante informojn k. s. Irena Jagminaite\u0307 dej\u0302oris en la ric\u0302a libroservo situanta en aparta c\u0302ambro. La c\u0302iutaga informilo Meandro donis utilajn informojn, konigis necesajn litovajn vortojn kaj frazojn."}, {"text_idx": "#000021", "text": "Kelkaj blokoj konsistigis la programon. Pli ol cent BETanoj deziris plibonigi sian lingvokonon en c\u0302iutagaj kursoj en tri niveloj. Grupo da instruantoj partoprenis en la diplomiga seminario de IEI, kies kulmino estis, kompreneble, la instru-rajta ekzameno. La Somera Universitato proponis diverstemajn prelegojn literaturajn, klerigajn kaj movadajn. La tria Balta Esperanto-Forumo havis c\u0302iutagan duhoran programon kun prelegoj, diskutrondoj kaj kvizoj pri literaturaj temoj. Vespere Vida C\u030cojiene\u0307 helpe de sia gitaro instruadis kantojn. Junularo, kompreneble, diskotekumis."}, {"text_idx": "#000023", "text": "Inter la vesperaj programeroj mi menciu bonegan prezentadon de la loka ensemblo de popolaj kantoj kaj dancoj Raskila."}, {"text_idx": "#000027", "text": "Vere, dum la du lastaj jardekoj mi ne ripozis tiel bone kiel en Birs\u030ctonas."}, {"text_idx": "#000035", "text": "La c\u0302efa loko de BET estis la sanatotio \u201cVersme\u0307\u201d (= Fonto), kie la partoprenantoj de BET kunvenis kaj povis ankau\u0306 log\u0302i. Nia grupo log\u0302is en malmultekostaj trilitaj c\u0302ambroj de sportista komunlog\u0302ejo, nur 700 m for de la sanatorio. Komune por c\u0302iuj partoprenantoj estis proponitaj tri tre bongustaj mang\u0302oj por tago en la mang\u0302osalonoj de la sanatorio \u201cVersme\u0307\u201d."}, {"text_idx": "#000036", "text": "En la c\u0302efsalono (Foto: Graz\u030cvydas Jurgelevic\u030cius)"}, {"text_idx": "#000038", "text": "Dimanc\u0302e antau\u0306tagmeze komencig\u0302is nia programo per kunveno por klarigo de la organizaj aferoj; sekvis malfermo de la Somera Universitato per prelego pri la Gotenburga kongreso kaj malfermoj de la 3a Balta Esperanto-Forumo kaj de filatela ekspozicio. La solena inau\u0306guro de la 40a BET okazis posttagmeze en la urba kulturcentro kaj komencig\u0302is per la Esperanto-himno; sekvis salutmesag\u0302oj de diversaj publikaj personoj kaj de eksterlandaj Esperanto-delegacioj. Entute al c\u0302i-jara BET venis 254 partoprenantoj el 17 landoj. Poste ni kunvenis en la urba preg\u0302ejo por diservi en Esperanto (marde ni celebris en la sanatorio la Ekumenan Diservon). Koncerto de la instrumenta grupo en la urba preg\u0302ejo finis la duan tagon."}, {"text_idx": "#000039", "text": "Labortagojn ni komencis je la sepa per gimnastiko lau\u0306 sistemo de jogo; post la matenmang\u0302o je la oka komencig\u0302is tri Esperanto-kursoj je diversaj gradoj kaj suplementa seminario de Internacia Esperanto-Instituto. Paralele okazis diversaj programeroj por c\u0302ies gusto: konatig\u0302o kun la litova lingvo, kunveno de kuracistoj, prezentis sin \u201cLa Ondo de Esperanto\u201d kaj \u201cSezonoj\u201d. Post la tagmang\u0302o je la dek-tria sekvis diversaj interesaj prelegoj, ekzemple, pri literaturo, ankau\u0306 videofilmoj kaj post la vespermang\u0302o je la dek-oka ni povis lerni litovajn kantojn. Koncerto en la kulturcentro finis la tagon. Precipe dum la koncertoj en la kulturcentro ni povis admiri la multkoloran diversecon de popolaj kostumoj, la popolmuzikon kaj la popoldancojn. Poste estis dancmuziko au\u0306 alia amuza surprizo."}, {"text_idx": "#000044", "text": "Mi partoprenis en tri UK-oj kaj komparante mi opinias, ke mi pli s\u0302atas pli malgrandajn arang\u0302ojn, ekzemple, BET, c\u0302ar ili estas pli klare arang\u0302itaj, pli individuaj kaj tial la unuopaj grupoj de partoprenantoj estas pli malgrandaj."}, {"text_idx": "#000045", "text": "Kiu nun estas scivolema pri Esperanto en Litovio: venontjare de la 23a g\u0302is la 30a de julio 2005 en Vilnius (Litovio) okazos la Universala Kongreso. Vizitu g\u0302in!"}, {"text_idx": "#000049", "text": "Kun la lingvo, kiu unuigas homojn de malsamaj nacioj, profesioj kaj ag\u0302oj, kiu kvazau\u0306 per pontoj kunligas diversajn kulturojn kaj estas egale proksima al c\u0302iuj homoj parolantaj g\u0302in."}, {"text_idx": "#000050", "text": "Mi g\u0302ojas, ke al vicoj de esperantistoj c\u0302iujare alig\u0302as c\u0302iam pli multe da homoj, ke geografio de Esperanto plivastig\u0302as kaj trovas novajn landojn, novajn eblecojn de interkomunikado. Estas g\u0302ojige, ke la verko de Ludoviko Zamenhof por multaj el vi farig\u0302is la dua, kaj por iuj ec\u0302 la plej grava lingvo de interkomunikig\u0302o."}, {"text_idx": "#000051", "text": "La fakto, ke sennacia lingvo, unuiganta milionojn da homoj, ekzistas jam pli ol cent jarojn, pruvas g\u0302ian signifon por instigo de interkomunikado, reciproka interkomprenig\u0302o ankau\u0306 por pliric\u0302igo de kultura sperto de la tuta homaro."}, {"text_idx": "#000053", "text": "Provizora prezidento de Litova Respubliko"}, {"text_idx": "#000059", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000061", "text": "Musklaku la kovrilon por legi pliajn informojn."}]